
A fahéjaldehid szelektív C=C hidrogénezésének vizsgálata RuII(PPh3)3 katalizálta folyamatban DFT módszerrel

A diákköri munka keretein belül a fahéjaldehid C=C kötésének telítését vizsgáltam DFT módszerrel RuIIH2(PPh3)2(H2O) jelenlétében.
A korábbi irodalmakban a cisz dihidrido komplexre végeztek számításokat, s volt melyben a hidrogénezés szelektivitását is megmagyarázták. Számításaik azonban PH3 ligandumokkal történtek, így a sztérikus hatások nagy részét nem tapasztalták.
A kutatócsoportban NMR mérésekkel formiát ionok (mint hidrogénforrás) jelenlétében a transz dihidrido RuIIH2(mtppms)2(H2O) komplexet azonosították. Ezek alapján mi a transz-komplexszel végeztünk számításokat. Emellett a mi rendszerünkben az egyszerűsítés kisebb mértékű, a mtppms helyett PPh3 ligandumokkal számoltunk, vagyis csupán a szulfocsoportokat hanyagoltuk el.
A C=C hidrogénezéshez a fahéjaldehidnek mindenképpen koordinálnia kell, ami úgy valósulhat meg, hogy a kiindulási komplexből egy PPh3 ligandumnak távoznia kell.
A reakcióra két lehetséges utat találtunk, melyek egyike alfa, másik pedig béta hidrid (enolát) intermedieren keresztül valósul meg. A folyamat két fő lépése egy hidrid-, majd egy protontranszfer, melyeket kis energiájú belső forgások kötik össze. Mindkét útvonalon a proton-átmenet lépése a sebesség-meghatározó.
A protontranszfer a béta hidrid útvonalon kétféleképp lehetséges. A koordinált víz átbillenése (inverziója) az alfa szénatom (HCA kialakulása), míg forgása a formil oxigénatom protonálódásához (enol kialakulása) vezet. Ez utóbbi sebesség meghatározó lépése a tautomerizáció, ami a szubsztrát disszociációját követően valósulhat meg. Ennek energiagátja jelentős (+84,7 kJ/mol), s így összességében előnytelenné teszi ezt a reakcióutat.
A C=O telítéséhez képest minden esetben magasabb aktiválási energiákat találtunk, ami összhangban van a kísérleti tapasztalatokkal, vagyis modellünk képes magyarázatot adni a fahéjaldehid szelektív hidrogénezését illetően.



